Jabuli 118
Lega me pwoc pi loyo lweny
1-Wumi pwoc bot Rwot, pien en ber,
mar mere ma pe lokke bedo nakanaka!
2Jo Icrael myero guwacci,
“Mar mere ma pe lokke bedo nakanaka.”
3Jo me ot pa Aron myero guwacci,
“Mar mere ma pe lokke bedo nakanaka.”
4Jo ma lworo Rwot bene myero guwacci,
“Mar mere ma pe lokke bedo nakanaka.”
5Akok bot Rwot ki i can;
Rwot ogamo legana ci ogonya woko.
6-Rwot tye kweda, pe abilworo gin mo.
Dano kono twero timo gin aŋo bota?
7Rwot tye kweda, en aye ma konya.
Abineno jo ma daga ki wan me loc.
8Riŋo ka larre bot Rwot ber kato geno dano.
9Riŋo ka larre bot Rwot ber kato geno rwodi.
10Rok ducu onoŋo oruina woko dyere,
ento atyekogi woko ducu i nyiŋ Rwot!
11Guruma woko dyere,
guruma woko dyere i kabedo ducu;
ento atyekogi woko ducu i nyiŋ Rwot!
12Guruma woko dyere calo nyig kic,
gubino i koma oyotoyot macalo mac ma waŋo tim,
ento atyekogi woko ducu i nyiŋ Rwot!
13Gucora matek ma onoŋo doŋ acok poto,
ento Rwot okonya.
14-Rwot aye tekka ma apako ki wer,
en doŋ odoko lalarra.
15Wuwiny wer ma giwero me loc i kema pa jo ma kitgi atir:
“Ciŋ Rwot ma lacuc lwenyo lweny matek!
16Twerone omiyo waloyo,
twerone matek i lweny-nyi!”
17Pe abito, ento abibedo kwo,
kun atito pi gin ma Rwot doŋ otiyo.
18Rwot doŋ opwoda marac twatwal,
ento pe oneka woko gire.
19Yabba doggaŋ me kit ma atir,
wek adony ki iye,
ci ami pwoc bot Rwot.
20Man aye doggaŋ pa Rwot,
jo ma kitgi atir gibidonyo ki iye.
21Apwoyi pien doŋ igamo legana,
doŋ idoko lalarra.
en aye odoko got madit me twok ot.
23Man Rwot aye mutimo,
obedo botwa lok me aura.
24Man aye nino ma Rwot omiyo botwa;
wakweru nino man ki yomcwiny madwoŋ.
25-Ai Rwot, walegi, ilarwa!
Rwot walegi, mi ticwa ducu ocobbe kakare!
26-Lubaŋa omi gum i kom ŋat ma bino i nyiŋ Rwot!
Walamo gum i komwu ki i ot pa Rwot.
27Rwot aye Lubaŋa
en doŋ omiyo piny odoko leŋ botwa.
Wumak jaŋ yat wuwot kwede ma wurye i tyeŋ,
wuwot wurum kwede keno tyer.
28Abimiyo pwoc boti, pien in Lubaŋana;
dok abidwori bene.
29Wumi pwoc bot Rwot, pien en ber,
mar mere ma pe lokke bedo nakanaka!